Дыуандар башҡорт ихтилалдарында әүҙем ҡатнашалар. 1662—1664 йылдарҙағы ихтилал осоронда, себер хандарының Күсем нәҫеле вәкилдәренең береһе хан улы Көсөк Башҡортостан ханы тип иғлан ителә. 1662 йылдың июлендә баш күтәреүселәр Сылва йылғаһы буйындағы урыҫ торамаларын туҙҙыра һәм Көңгөрҙө баҫып ала, Урал аръяғында бер нисә биҫтәне, острогтарҙы һәм монастырҙарҙы яндыралар. Уралдың көнбайышында улар Архангельское ауылын (хәҙерге Бөрө ҡалаһын), Саллы острогын баҫып алалар, Минзәлә һәм Өфө ҡалаларын ҡамайҙар. Алдар Иҫәкәев һәм Күсем Түләкәев етәкселегендәге 1704—1711 йылдарҙағы ихтилал киң таралыу ала, уның барышында башҡорттар хан һайлайҙар һәм Ҡазанға тиклем барып етәләр. 1735—1740 йылдарҙағы ихтилалдар барышында етәкселәренең береһе дыуан башҡорто Мәндәр Ҡарабаев була. 1737 йылда Себер даруғаһы Дыуан улусының старшинаһы Мәндәр Ҡарабаев 1500 кешенән торған отряд йыя. Шул уҡ йылдың июлендә Төлкөсура Алдағолов, Бәпәнәй Төрөпбирҙин, Мәндәр Ҡарабаев һ.б. етәкселегендәге 6300 башҡорт баш күтәреүселәре Урал аръяғындағы ҡәлғәләргә һәм биҫтәләргә һөжүм итә. Артабан Төлкөсура Алдағолов һәм Мәндәр Ҡарабаевтың улы Мәүлит етәкселегендәге отряд Өфөгә йүнәлә. 1773—1775 йылдарҙағы Крәҫтиәндәр һуғышында дыуан башҡорттары араһынан сыҡҡан ике пугачев полковнигы була: Ишмән Итҡолов һәм Миҙәт Миңдиәров. Ишмән Итҡолов (хәҙерге Башҡортостан Республикаһы Мәсетле районы Ҡыҙылбай ауылынан) Салауат Юлаевтың иң яҡын көрәштәштәренең береһе була, Көңгөр һәм Красноуфимск араһында хәрәкәт иткән баш күтәреүселәр отряды менән етәкселек итә, 1774 йылдың 19 февралендә Красноуфимск янындағы алышта һәләк була. Дыуан улусы старшинаһы Миҙәт Миңдиәров (хәҙерге Башҡортостан Республикаһы Балаҡатай районы Миҙәт ауылынан) Е. И. Пугачёвтан полковник дәрәжәһен ала.